Türkiyədə nümayişlər: aysberqin görünən hissəsi 
Ekspertlər Gezi parkı aksiyalarının ölkədə geniş ictimai narazılığı əks etdirdiyini bildirir
İstanbulun Taksim meydanı yaxınlığında Gezi parkı ilə bağlı hökumətin irəli sürdüyü plana etirazla başlamış nümayişlər getdikcə genişlənərək, əhalinin böyük hissəsinin hakim partiyadan narazılığını əks etdirən aksiyalra çevrildi. Müşahidəçilər etirazların hakim partiyanın siyasətinə qarşı yönəldiyini bildirir. Londonda Karl Hollovey universitetində Türkiyə üzrə ekspert Gül Berna Özcan dünyəvi türklərin qəzəbləndiyini və özlərini köməksiz hiss etdiyini deyir. Gül Berna Özcan: Baş nazir Rəcəp Tayyib Ərdoğanın islam yönlü Ədalət və İnkişaf partiyası 10 ildir hakimiyyətdədir. Son seçkilərdə baş nazir Avropa standartlarına görə böyük səs çoxluğu ilə-seçicilərin 50 faizinin dəstəyi ilə yenidən seçilmişdi. İndi nümayişçilər alkoqollu içkilər və ictimai yerlərdə öpüşməyə qadağalar, mətbuata məhdudiyyətlər də daxil olmaqla yürüdülən siyasətdən narazılıqlarını ifadə edir. Londonda Kral kollecində mühazirəçi Bill Park deyir ki, Türkiyədə hazırda qalan o biri 50 faizdən söhbət gedir. Bill Park: İslamçı meyllərin artması və bəzi təhlilçilərin dediyi kimi, hökumətin əhalinin qalan dünyəvi hissəsinə əhəmiyyət verməməsindən irəli gələn narazılıq ölkə boyu ifadə edilir. Baş nazir Rəcəp Tayyib Ərdoğan Şimali Afrikaya səfərindən öncə nümayişlərin “ekstremist elementlər” tərəfindən idarə edildiyi deyərək, qayıdacağı zaman etirazların dayanacağını bildirmişdi. Lakin insanlar hələ də küçələrdən çəkilmir. Bill Park: Ekspertlərin fikrincə, Türkiyədə hakimiyyətdə kim olursa-olsun müxalifətə tolerantlıq ənənəsi yoxdur. Lakin nümayişlərin davam etməsi, nə baş nazirin konstitusiyanı dəyişdirmək və hakimiyyətini gücləndirməsinə, nə də Türkiyənin Avropa İttifaqına üzvlüyü səylərinə kömək etməyəcək. Professor Park deyib ki, vəziyyətdən ən yaxşı çıxış yolu baş nazirin ətrafında olan insanların onu siyasi qütbləşməyə son qoymaq və opponentlərin narahatlıqlarını konstruktiv bir yolla ünvanlamağa razı salmaqdan ibarətdir.